Source: https://www.riigiteataja.ee/kohtulahendite_liigitus.html?jaotus=juur.206106663.206106667.206109430.206109442.206109461.206109466&kokkuvotted=false&jaotusedVaikimisiAvatud=
Timestamp: 2019-05-20 01:00:40+00:00

Document:
3-1-1-25-11 Riigikohus 04.05.2011
Maksuhaldurile parandusdeklaratsioonis valeandmete esitamine on MKS § 153^1 lg 1 järgi karistatav ka siis, kui maksukohustuslane on esitanud sama maksustamisperioodi kohta valeandmeid juba algses maksudeklaratsioonis. Mingi maksustamisperioodi kohta parandusdeklaratsioonis valeandmeid esitades realiseerib maksukohustuslane uuesti MKS §-s 153^1 sätestatud väärteokoosseisu ja teda on võimalik selle eest karistada sõltumata asjaolust, kas teda on algses deklaratsioonis valeandmete esitamise eest karistatud või mitte. MKS §-s 153^1 sätestatud väärteokoosseis on teodelikt, mitte tagajärjedelikt. Osutatud paragrahvis nimetatud tunnus "kui selle tulemusel tasumisele kuuluv maksusumma on väiksem maksuseaduse alusel tasumisele kuuluvast summast või tagastamisele, hüvitamisele või tasaarvestamisele kuuluv summa on suurem seaduse kohaselt tagastamisele, hüvitamisele või tasaarvestamisele kuuluvast summast" ei ole koosseisulise tagajärje kirjeldus, vaid iseloomustab nende andmete sisu, mille maksuhaldurile esitamine või esitamata jätmine on MKS § 153^1 järgi karistatav. Andmetena, mille maksuhaldurile esitamata jätmise või mille ebaõigel kujul esitamise MKS § 153^1 karistatavaks tunnistab, tuleb käsitada maksunduslikult olulisi faktilisi asjaolusid. Valeandmete esitamisena MKS § 153^1 mõttes ei saa käsitada olukorda, kus maksukohustuslane jätab küll maksukohustuse deklaratsioonis kajastamata, kuid samas esitab koos deklaratsiooniga või enne seda maksuhaldurile avalduse, milles on tõepäraselt näidatud kõik selle maksukohustuse tekkimise aluseks olevad faktilised asjaolud. Muu hulgas ei saa valeandmete esitamisena MKS § 153^1 mõttes käsitada seda, kui maksukohustuslane jätab parandusdeklaratsioonis varem deklareeritud võimaliku maksukohustuse deklareerimata, esitades samas maksusumma tagastamise taotluse, milles on tõepäraselt näidatud maksustamise seisukohalt olulised faktilised asjaolud. Kui isik esitab maksuhaldurile tahtlikult vale faktiväite asjaolu kohta, mis tema hinnangul mõjutab maksukohustust, kuid millel tegelikult maksustamise seisukohalt tähendust ei ole, võib olla tegemist MKS §-s 153^1 ette nähtud süüteo katsega.

References: Riigikohus 
 § 153
 § 153
 § 153
 § 153
 § 153